b"\n_START_ARTICLE_\nLl\xc3\xa0ntia romana\n_START_PARAGRAPH_\nLes ll\xc3\xa0nties eren petits utensilis, fets de pedra o de terracota, usats des de la prehist\xc3\xb2ria encara que van ser els antics romans qui en van explotar la producci\xc3\xb3 en massa i les van fer servir de forma general per tenir llum artificial. Les ll\xc3\xa0nties romanes (anomenades lucernae en llat\xc3\xad) eren alimentades amb oli d'oliva i podien tenir des d'un ble fins a una dotzena. Algunes tenien nanses, per la qual cosa podien ser dutes d'una habitaci\xc3\xb3 a una altra, i tamb\xc3\xa9 podien ser portades per actors en les obres teatrals o pels participants en activitats rituals._NEWLINE_Tant els grecs com els romans feien servir espelmes, per\xc3\xb2 en \xc3\xa8poca imperial les candeles havien quedat confinades a les cases dels pobres i a molts habitatges s'usaven llums d'oli o lucernae. Aquestes ll\xc3\xa0nties estaven decorades amb escenes er\xc3\xb2tiques, gladiadors, motius mitol\xc3\xb2gics o patrons florals. Les lucernae es van fer molt populars, ja que es podien col\xc2\xb7leccionar i eren relativament barates. Les ll\xc3\xa0nties es fabricaven industrialment en grans quantitats, usant motlles en comptes de les habituals t\xc3\xa8cniques artesanals. Com a resultat d'aquesta manufactura r\xc3\xa0pida i barata, se'n poden admirar uns quants milers d'exemples escampats per museus d'arreu del m\xc3\xb3n. La majoria de les ll\xc3\xa0nties eren fetes de terracota, per\xc3\xb2 tamb\xc3\xa9 n'hi havia un bon nombre de bronze._NEWLINE_Les lucernae s\xc3\xb3n un registre material molt recurrent durant les excavacions arqueol\xc3\xb2giques a causa de la seva abund\xc3\xa0ncia en els jaciments (sobretot d'\xc3\xa8poca romana i medieval) i per la gran informaci\xc3\xb3 que aporten a l'estudi arqueol\xc3\xb2gic._NEWLINE_El dip\xc3\xb2sit de combustible de la lucerna s'anomena infundibulum. La coberta es denominava discus, solia tenir forma c\xc3\xb2ncava per permetre omplir-la millor d'oli i generalment estava decorada. El rostrum era l'extensi\xc3\xb3 de l'infundibulum cap endavant, una mena de bec on es col\xc2\xb7locava el ble o ellychnium. A l'altre costat es trobava la nansa per al seu transport (ansa)."